Kruisrivier een groot asblik vir dié oortreders | News24
Kruisrivier een groot asblik vir dié oortreders
=Motoronderdele, elektriese kabels is maar 'n paar van die items wat hier in 'n stuk oop veld in Bellstraat in die Kruisriviergebied aan die buitewyke van Uitenhage gestort word.
Die bordjies wat morsjorse moet afskrik, is beskikbaar, maar daar is glo nie geld vir sement om dit op te rig nie, vertel 'n inwoner van Kruisrivier wat ontsteld is oor onwettige storting in dié gebied.
"Ek sukkel nou al baie lank met die munisipaliteit om bordjies of iets op te sit, maar elke keer hoor ek daar is nie geld nie" sê Jean Ott (59) wat 'n herwinningsmaatskappy in die gebied net buite Uitenhage het.
Ott vertel hoe geskok hy was toe hy op drie onwettige stortingsterreine afgekom het nadat hy oorlaaide bakkies en vragmotors gevolg het. Hy het al 'n geruime tyd dié swaargelaaide voertuie verby sy besigheidsperseel sien ry, net om leeg terug te kom.
Mediese afval (waaronder spuitnaalde en buise vir binneaarse voeding of medikasie), motorolie, ou motoronderdele en stukkende televisies is maar 'n paar van die items waarop Ott afgekom het.
Hy het dié terreine gaan wys. Dit was nogal iets om die "rommelberg,' saamgestel uit items soos plastiek, trekkerbande, motoronderdele, selfs motordeure, aan die einde van Fitzpatrickstraat te sien.
Net 'n paar strate verder – in Bellstraat – neem nog 'n 'rommelberg' gestalte aan. 'n Groot deel van die rommel bestaan uit versnipperde plastiek.
'n Dik stroom motorolie loop by 'n stofstraat af in 'n ander onwettige stortingsplek in die Kruisrivier-gebied. Ott is verstom oor die onwettige storting. "Dit is mense wat nie bereid is om te betaal vir die wettige manier om hiervan ontslae te raak nie."
As eienaar van UD Waste die afgelope 12 jaar, weet Ott dat dié onwettige rommelstorting gedoen word deur mense wat hul 'kleingeld oneties tel.'
"Besighede wil nie die hoë pryse betaal nie en kry iemand wat dit teen helfte van die prys sal doen, min wetende dat hulle dit net op 'n ander plek stort," het Ott gesê.
"Dit kos ongeveer R600 om 'n 210L oliedrom op die regte manier te herwin. Dit kan net deur een maatskappy, Enviroserv, in die Baai gedoen word en ek gee daai sertifikaat vir my kliënte."
Ott het dit ook benadruk dat gevaarlike afval soos onder meer olie en mediese afval glad nie op enige stortingsterrein gestort mag word nie.
Mthubanzi Mniki, munisipale woordvoerder het twee dae nadat hy om kommentaar genader is, gesê hy wag nog vir terugvoering van die geskikte departement.